次徐漕韻賀留守劉觀文禱雪感應
作者：許及之
朝代：宋

paragraphs: 雪霜之忍有至慈，一片到地五穀滋。
所以臘中重三白，史譏失時書直辭。
我公卧護北門北，百姓愛公如愛日。
及冬禱雪乃愛民，若有鬼神宜率職。
要晴要雨天必從，玉山何獨閟燭龍。
一夜風師擘冰絮，坐使東國成雪宮。
曉起清愁無復有，如在春風飲醇酒。
欲歌零雨勞公歸，正爾補天須妙手。